作者:魏庭玉
標題:賀新涼・賀新郎
內容:暮雨初收霽。憑闌干、一江新綠，遠山凝翠。漠漠春陰添客思，悵望天涯無際。又猛省、平生行止。楚尾吳頭多少恨，付吟邊、醉裡消磨矣。浮世事，只如此。陽關三疊徒勞耳。也何須、琵琶江上，掩青衫淚。一斗百篇乘逸興，要借青天為紙。兒輩詫、龍蛇飛起。今夜月明呼酒處，待明朝、酒醒帆千里。且為我，唱新制。